Modrich Ronalduni yana yengdi, Saloh va Neymarsiz ramziy terma jamoa. FIFA eng yaxshilarni taqdirladi

Londonda FIFA 2018 yil yakunlariga ko‘ra The Best FIFA Football Awards taqdirlash marosimi bo‘lib o‘tdi. Unda yilning eng yaxshi futbolchisi, murabbiyi, darvozaboni va boshqa sovrinlar o‘z egalariga topshirildi. 

"Liverpul" hujumchisi Muhammad Salohning Angliya chempionati doirasida "Everton" darvozasiga kiritgan goli FIFA tomonidan 2018 yilning eng chiroyli goli deb topildi. 
Saloh 2009 yildan buyon topshirib kelinadigan yilning eng chiroyli gol uchun taqdim etiladigan Ferents Pushkash nomidagi sovrinni qo‘lga kiritdi. 

Salohdan tashqari ushbu sovrin uchun Denis Cherishev, Garet Beyl, Krishtianu Ronaldu, Benjamen Pavar, Lionel Messi kabi futbolchilar kurashgan edi.
Fransiya terma jamoasi bosh murabbiyi Dide Desham 2018 yilning eng yaxshi murabbiyi deb topildi. 

Fransiyalik mutaxassis terma jamoa bilan Rossiyada o‘tkazilgan jahon chempionatida g‘oliblikni qo‘lga kiritdi. Fransiya terma jamoasi JCh chempionati finalida Xorvatiya ustidan 4:2 hisobida g‘alaba qozondi. 

Ushbu sovrin uchun Desham bilan bir qatorda "Real Madrid"ning sobiq bosh murabbiyi Zinedin Zidan hamda Xorvatiya terma jamoasi bosh murabbiyi Zlatko Dalich da'vogarlik qilgan edi.

Yilning eng yaxshi darvozaboni uchun topshiriladigan sovringa Belgiya terma jamoasi hamda "Real Madrid" darvozaboni Tibo Kurtua munosib topildi. 
Belgiyalik darvozabon ushbu sovrin uchun kurashda Ugo Loris (Fransiya, "Tottenhem")  hamda Kasper Shmeyxelni (Daniya, "Lester") ortda qoldirdi. .

2018 yilgi jahon chempionatida Kurtua Belgiya terma jamoasi bilan bronza medallarini qo‘lga kiritgan edi.

Peru terma jamoasi  muxlislari FIFA talqiniga ko‘ra eng yaxshi muxlislar deb topildi. 
Ushbu sovrin uchun so‘rovnomada perulik muxlislar Yaponiya hamda Senegal terma jamoalari muxlislari, shuningdek, Chilining "Deportes Puerto-Mont" klubi muxlisi Sebastyan Karrerani ortda qoldirdi. 

FIFAning 2018 yilgi ramziy terma jamoasidan quyidagi futbolchilar o‘rin oldi: 
darvozabon: David de Xea (Ispaniya, «Manchester Yunayted);
himoyachilar: Dani Alves (Braziliya, «PSJ»), Rafael Varan (Fransiya, «Real»), Serxio Ramos (Ispaniya, «Real»), Marselo (Braziliya, «Real»);
yarim himoyachilar: Luka Modrich (Xorvatiya, «Real»), N'Golo Kante (Fransiya, «Chelsi»), Eden Azar (Belgiya, «Chelsi»).
hujumchilar: Krishtianu Ronaldu (Portugaliya, «Real» / «Yuventus»), Lionel Messi (Argentina, «Barselona»), Kilian Mbappe (Fransiya, «PSJ»).

"Orlandu Prayd" hamda Braziliya terma jamoasi futbolchisi Marta yilning eng yaxshi ayol futbolchisi deb topildi. Braziliyalik futbolchi ushbu sovrinni o‘z faoliyatida oltinchi marotaba (2006, 2007, 2008, 2009, 2010) qo‘lga kiritdi. 
Martadan tashqari yilning eng yaxshi ayol futbolchisi sovrini uchun kurashda Ada Xegerberg ("Lion") hamda Jyennifer Marojan ("Lion") ishtirok etishgandi.

"Real Madrid" hamda Xorvatiya terma jamoasi futbolchisi Luka Modrich esa yilning eng yaxshi o‘yinchisi deb topildi. 

Xorvatiya terma jamoasi sardori ushbu sovrin uchun so‘rovnomada Krishtianu Ronaldu hamda Muhammad Salohni ortda qoldirdi. 

Futbolchi o‘tgan mavsumda "Real" bilan Chempionlar Ligasida g‘oliblikni qo‘lga kiritdi, Xorvatiya terma jamoasi bilan esa, JCh-2018 musobaqasining kumush medalini qo‘lga kiritdi.